b'\n_START_ARTICLE_\nTri ra\xc4\x8dice\n_START_SECTION_\nObnova pravljice\n_START_PARAGRAPH_\nBile so tri ra\xc4\x8dice, ena malo ve\xc4\x8dja, druga srednja in tretja najmanj\xc5\xa1a. Ra\xc4\x8dice so prosile mamo, \xc4\x8de jih spusti v gozd, da bi se igrale, pa jim je rekla, da morajo biti pred temo doma, ker je pono\xc4\x8di v gozdu nevarno in lahko pride volk in jih po\xc5\xbere. Ra\xc4\x8dice so ji obljubile, da bodo doma preden pade tema. Hodile so po gozdu tako dale\xc4\x8d, da jih je ujela tema in niso znale nazaj domov. Za\xc4\x8dele so jokati, ker niso vedele kaj naj storijo, saj bo pri\xc5\xa1el volk. Najve\xc4\x8dja ra\xc4\x8dica je rekla, naj ju ne bo strah, naredile si bodo hi\xc5\xa1ico iz listja in se vanjo vse tri skrile. Vse tri ra\xc4\x8dice so hitro prinesle listje in naredile hi\xc5\xa1ico. Takrat pa je v hi\xc5\xa1ico sko\xc4\x8dila najve\xc4\x8dja ra\xc4\x8dica in zaprla vrata. Tako sta dve ra\xc4\x8dici ostali sami zunaj. Pa je rekla srednja mali ra\xc4\x8dici, da bosta skupaj naredili hi\xc5\xa1ico iz vej. Ko sta jo naredili, pa srednja ra\xc4\x8dica vidi, da je prostora samo za eno, zato gre v hi\xc5\xa1ico in zapre vrata. Mala ra\xc4\x8dica si ni znala zgraditi svoje hi\xc5\xa1ice in je za\xc4\x8dela jokati. Takrat pa je mimo pri\xc5\xa1el pobi\xc4\x8d, ki je sli\xc5\xa1al malo ra\xc4\x8dico. Ta se mu je zasmilila, ker sta jo sestri zapustili, in jo je odnesel domov. Pono\xc4\x8di pa je za\xc4\x8del tuliti volk. Ra\xc4\x8dici sta se stisnili v svoji hi\xc5\xa1ici, da ju ne ni sli\xc5\xa1al. Volk pa je bil bister in je hitro najdel prvo hi\xc5\xa1ico iz listja. Pihnil je, in listje se je razletelo, tako da je ra\xc4\x8dica ostala brez hi\xc5\xa1e. Volk je sko\xc4\x8dil na ra\xc4\x8dico in jo po\xc5\xberl. \xc5\xa0el je naprej in na\xc5\xa1el \xc5\xa1e drugo hi\xc5\xa1ico, jo pretresel in hi\xc5\xa1ica se je podrla. Volk je sko\xc4\x8dil na srednjo ra\xc4\x8dico in jo po\xc5\xberl. Vedel je, da je nekje \xc5\xa1e ena ra\xc4\x8dica in tudi njo je hotel po\xc5\xbereti. Pri\xc5\xa1el je do pobi\xc4\x8deve hi\xc5\xa1e in skozi okno zagledal ra\xc4\x8dico. Pihal je v hi\xc5\xa1o, jo pretresel, vendar je bila iz kamenja in se ni hotela podreti. Volk je splezal na streho in se hotel spustiti po dimniku. Pobi\xc4\x8d pa je zanetil ogenj in pristavil velik lonec z vodo. Ko se je volk spustil po dimniku je padel v vrelo vodo in poginil. Mala ra\xc4\x8dica se je zjutraj odpravila domov in povedala mami, kaj se je zgodilo. \xc5\xbdivela je sre\xc4\x8dno in \xc5\xa1e mnogo let ni \xc5\xa1la sama dale\xc4\x8d od doma.\n_START_SECTION_\nAnaliza pravljice\n_START_PARAGRAPH_\nKnji\xc5\xbeevni liki: Glavni: tri ra\xc4\x8dice Stranski: mama ra\xc4\x8dka, volk, pobi\xc4\x8d_NEWLINE_Knji\xc5\xbeevni (dogajalni) kraj: Bli\xc5\xbeina gozda, gozd (ra\xc4\x8dke prosijo mamo, \xc4\x8de se grejo lahko v gozd igrati)_NEWLINE_Knji\xc5\xbeevni \xc4\x8das: No\xc4\x8d (ra\xc4\x8dke se pono\xc4\x8di v gozdu izgubijo)_NEWLINE_Tema: Tri ra\xc4\x8dice_NEWLINE_Motivi: Tri ra\xc4\x8dice, volk, gozd, no\xc4\x8d, pobi\xc4\x8d_NEWLINE_Pripovedovalec: Tretjeosebni (vsevedni)\n_START_SECTION_\nLiki\n_START_PARAGRAPH_\nV zgodbi nastopa \xc5\xa1est likov, in sicer tri ra\xc4\x8dice, mami ra\xc4\x8dka, volk in pobi\xc4\x8d. Mami ra\xc4\x8dka je predstavljena kot skrbna in previdna, saj svari svoje ra\xc4\x8dice, da so pred temo doma, da jih ne najde volk. \xc5\xa0tevilo ra\xc4\x8dic je pravlji\xc4\x8dno \xc5\xa1tevilo, tri. starej\xc5\xa1i ra\xc4\x8dici sta predstavljeni kot neskrbni in neza\xc5\xa1\xc4\x8ditni\xc5\xa1ki do mlaj\xc5\xa1e sestre. Volk je, tako kot v vseh pravljicah, predstavljen kot nevaren in po\xc5\xbere\xc5\xa1en, na koncu pa kon\xc4\x8da kot v vseh pravljicah, pogine. Pobi\xc4\x8d se pojavi kot dobra vila, re\xc5\xa1itelj, ker re\xc5\xa1i najmanj\xc5\xa1o ra\xc4\x8dico pred po\xc5\xbere\xc5\xa1nim volkom.\n_START_SECTION_\nInterpretacija dela\n_START_PARAGRAPH_\nTri ra\xc4\x8dice je zanimiva in tudi pou\xc4\x8dna pravljica. Zanimivo na samem za\xc4\x8detku je bilo to, da je omenjena samo mati, o o\xc4\x8detu ni povedano ni\xc4\x8d. Tako kot tudi v veliko drugih pravljicah (Rde\xc4\x8da Kapica, Volk in sedem kozli\xc4\x8dkov,...), je tudi tu skrbnica samo mati . V zgodbi so tri sestre, tri ra\xc4\x8dice, za katere bi mislili, da so kot obi\xc4\x8dajne sestrice. Vendar ni tako. Starej\xc5\xa1i sestri nista ljubeznivi in skrbni do mlaj\xc5\xa1e, kot smo na to navajeni v vsakdanjem \xc5\xbeivljenju. Naloga starej\xc5\xa1ih bratov in sester je, da pazijo na mlaj\xc5\xa1e, tu pa sta starej\xc5\xa1i poskrbeli zase, mlaj\xc5\xa1o pa prepustili samo sebi. Izka\xc5\xbeeta se kot egoistki. Vendar pa se jima to vedenje na koncu povrne, saj obe kon\xc4\x8data v volkovem \xc5\xbeelodcu, mlaj\xc5\xa1a ra\xc4\x8dica pa se \xc5\xbeiva in zdrava vrne domov. Starej\xc5\xa1i ra\xc4\x8dici si lahko predstavljamo kot zlobni polsestri v Pepelki, kjer sta tudi sestri \xc5\xbeeleli najslab\xc5\xa1e.\n_START_SECTION_\nMotivno-tematske povezave\n_START_PARAGRAPH_\nV naslovu Tri ra\xc4\x8dice se pojavi pravlji\xc4\x8dno \xc5\xa1tevilo tri, ki ga zasledimo tudi v drugih pravljicah kot so Tri botre lisi\xc4\x8dice, Trije lenuhi, Trije jaj\xc4\x8dki, Trije modri nauki, Trije velikani, Tri pomaran\xc4\x8de,..._NEWLINE_Motiv volk je prisoten tudi v drugih pravljicah: Trije pra\xc5\xa1i\xc4\x8dki, Volk in sedem kozli\xc4\x8dkov, Rde\xc4\x8da Kapica, Volk in lisica na motorju, Volk in modra lisica,... Volk je v vseh pravljicah predstavljen kot zloben in po\xc5\xbere\xc5\xa1en._NEWLINE_Glede na odnos med sestrami je zgodba podobna Pepelki, kjer tudi njeni polsestri nista skrbni do Pepelke in skrbita le zase._NEWLINE_Sama zgodba in konec pa spominja na pravljico Trije pra\xc5\xa1i\xc4\x8dki, ki si tudi gradijo vsak svojo hi\xc5\xa1o iz slame, lesa in opeke. Volk prve dve hi\xc5\xa1i odpihne, zidane pa ne more. Tudi v tej zgodbi volk kon\xc4\x8da v vrelem loncu._NEWLINE_Tri ra\xc4\x8dice se prav tako kot Janko in Metka pono\xc4\x8di izgubijo v gozdu.'